b'\n_START_ARTICLE_\nKleisthenes\n_START_PARAGRAPH_\nKleisthenes (umbes 570 eKr \xe2\x80\x93 umbes 508 eKr) oli Ateena riigimees aristokraatlikust Alkmaioniidide suguv\xc3\xb5sast. Kleisthenest peetakse demokraatliku korra aluspanijaks Ateenas._NEWLINE_P\xc3\xa4rast t\xc3\xbcranni Hippiase kukutamist ja rahva poolehoiu v\xc3\xb5itmist alustas Kleisthenes 508 eKr esimesena maailmaajaloos demokraatlike reformide elluviimisega. Riigiv\xc3\xb5imu hakati teostama rahvakoosolekutel, kus h\xc3\xa4\xc3\xa4letati olulisemate seaduste poolt ja valiti k\xc3\xb5rgemad ametiisikud ja v\xc3\xa4ejuhte. Igal rahvakoosolekul osales 5000 kuni 6000 meest. _NEWLINE_Nelja sugukondliku f\xc3\xbc\xc3\xbcli ehk h\xc3\xb5imu asemele loodi Ateenas k\xc3\xbcmme territoriaalset haldus\xc3\xbcksust (neid nimetati endiselt f\xc3\xbc\xc3\xbclideks), mida juhtisid omavalitsuslikud kogukonnad ehk deemosed. Buleed suurendati 500 liikmeni ning liisuv\xc3\xb5tmise alusel kuulus sinna igast f\xc3\xbc\xc3\xbclist 50 esindajat (nimetati pr\xc3\xbctaaniaks). Pr\xc3\xbctaania juht vahetus iga p\xc3\xa4ev. Samuti loodi 10 strateegi ehk v\xc3\xa4epealiku kolleegium, mis sai k\xc3\xb5rgeima v\xc3\xb5imu organiks. Seati sisse killukohus ehk ostrakism \xe2\x80\x93 rahvakoosolekul pani iga kodanik kirja \xc3\xbche isiku nime, keda ta pidas demokraatia vastaseks. H\xc3\xa4\xc3\xa4lteenamusega s\xc3\xbc\xc3\xbcdim\xc3\xb5istetu saadeti k\xc3\xbcmneks aastaks eksiili. Sageli kasutasid mitmesugused r\xc3\xbchmitused killukohust oma poliitiliste konkurentide k\xc3\xb5rvaldamiseks.'